Kohtuasi C‑250/05

Turbon International GmbH

versus

Oberfinanzdirektion Koblenz

(eelotsusetaotlus, mille on esitanud Hessisches Finanzgericht, Kassel)

Ühine tollitariifistik – Tariifirubriik – Printeritesse Epson Stylus Color sobivate tindikassettide klassifitseerimine kombineeritud nomenklatuuri – Tint (rubriik 3215) – Rubriiki 8471 kuuluvate seadmete osad ja tarvikud (rubriik 8473)

Kohtuotsuse kokkuvõte

Ühine tollitariifistik – Tariifirubriik – Sisseehitatud trükipeata tindikassett, mida saab kasutada üksnes teatavat tüüpi printeris – Klassifitseerimine kombineeritud nomenklatuuri alamrubriiki 3215 90 80





Määruse nr 2658/87 tariifi- ja statistikanomenklatuuri ning ühise tollitariifistiku kohta I lisa, muudetud määrusega nr 1734/96, tuleb tõlgendada nii, et selline sisseehitatud trükipeata tindikassett, mis koosneb plastikust kestast, vahtmaterjalist, metallsõelast, tihenditest, kaitseribast, sildist, tindist ja pakkematerjalist ning mida nii kasseti kui tindi seisukohalt saab kasutada vaid teatavat tüüpi printeris, tuleb kombineeritud nomenklatuuri tõlgendamise üldreegli 3 punkti b kohaldades klassifitseerida kombineeritud nomenklatuuri alamrubriiki 3215 90 80.

Kui kõnealune tindikassett on konstrueeritud nii, et ilma selle kassetita printer ei tööta, nähtub sellest, et kassetis olev tint on kõnealuse kauba kasutamise seisukohalt peamise tähtsusega. Tindikassett paigaldatakse printerisse mitte selleks, et printer töötaks, vaid just nimelt printeri varustamiseks tindiga. Sellest tuleneb, et tinti tuleb pidada tindikasseti põhiomadusi määravaks.

Seega ei mõjuta teistsugustest materjalidest valmistatud, sisseehitatud trükipeaga tindikassettide tariifne klassifikatsioon tingimata kõnealuse tindikasseti tariifset klassifikatsiooni.

(vt punktid 23–25, resolutiivosa)

EUROOPA KOHTU OTSUS (teine koda)

26. oktoober 2006( )

Ühine tollitariifistik – Tariifirubriik – Printeritesse Epson Stylus Color sobivate tindikassettide klassifitseerimine kombineeritud nomenklatuuri – Tint (rubriik 3215) – Rubriiki 8471 kuuluvate seadmete osad ja tarvikud (rubriik 8473)

Kohtuasjas C‑250/05,

mille esemeks on EÜ artikli 234 alusel Hessisches Finanzgericht’i (Kassel, Saksamaa) 14. aprilli 2005. aasta otsusega esitatud eelotsusetaotlus, mis saabus Euroopa Kohtusse 15. juunil 2005, menetluses

Turbon International GmbH, Kores Nordic Deutschland GmbH üldõigusjärglane,

versus

Oberfinanzdirektion Koblenz,

EUROOPA KOHUS (teine koda),

koosseisus: koja esimees C. W. A. Timmermans (ettekandja), kohtunikud R. Schintgen, J. Klučka, R. Silva de Lapuerta ja L. Bay Larsen,

kohtujurist: J. Kokott,

kohtusekretär: ametnik K. Sztranc-Sławiczek,

arvestades kirjalikus menetluses ja 1. juuni 2006. aasta kohtuistungil esitatut,

arvestades kirjalikke märkusi, mille esitasid:

– Turbon International GmbH, Kores Nordic Deutschland GmbH üldõigusjärglane, esindajad: D. Quednau ja Steuerberater J. Metzner,

– Ühendkuningriigi valitsus: esindajad: R. Caudwell, C. White ja T. Harris, keda abistas barrister O. Thomas,

– Euroopa Ühenduste Komisjon, esindaja: J. Hottiaux, keda abistas Rechtsanwalt B. Wägenbauer,

olles 8. juuni 2006. aasta kohtuistungil ära kuulanud kohtujuristi ettepaneku,

on teinud järgmise

otsuse

1 Eelotsusetaotlus käsitleb nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, lk 1; ELT eriväljaanne 02/02, lk 382) I lisas, muudetud komisjoni 9. septembri 1996. aasta määrusega (EÜ) nr 1734/96 (EÜT L 238, lk 1), oleva kombineeritud nomenklatuuri (edaspidi „KN”) rubriikide 3215 ja 8473 tõlgendamist.

2 Eelotsuse küsimus esitati kohtuvaidluses äriühingu Turbon International GmbH (asukoht Hattingen; edaspidi „Turbon International”), mis on Kores Nordic Deutschland GmbH üldõigusjärglane, ja Oberfinanzdirektion Koblenz’i vahel selliste sissehitatud trükipeata tindikassettide tariifse klassifikatsiooni üle, mis on mõeldud kasutamiseks tindiprinterites Epson Stylus Color.

Õiguslik raamistik

KN

3 Määrusega nr 2658/87 kehtestatud KN peab vastama nii ühise tollitariifistiku kui ka ühenduse väliskaubanduse statistika nõuetele. KN tugineb kaupade kirjeldamise ja kodeerimise harmoneeritud süsteemile (edaspidi „HS”), mille töötas välja Tollikoostöö Nõukogu, nüüd Maailma Tolliorganisatsioon, ning mis jõustati 14. juunil 1983 Brüsselis sõlmitud rahvusvahelise konventsiooniga ja kiideti ühenduse nimel heaks nõukogu 7. aprilli 1987. aasta otsusega 87/369/EMÜ (EÜT L 198, lk 1; ELT eriväljaanne 02/02, lk 288).

4 Põhikohtuasja faktiliste asjaolude asetleidmise ajal kehtinud KN-i versiooni, st määruse nr 1734/96 I lisas oleva versiooni VI jaotise grupis 32 pealkirjaga „Park- ja värvaineekstraktid; tanniinid ja nende derivaadid; värvained ja pigmendid; värvid ja lakid; kitt ja muud mastiksid; tint” on rubriik 3215 pealkirjaga „Trükivärvid, tint ja tušš, kontsentreeritud, kontsentreerimata või tahked” ning alamrubriigid 3215 90 10 „tint ja tušš” ja 3215 90 80 „muud”.

5 KN-i XVI jaotise grupis 84 pealkirjaga „Tuumareaktorid, katlad, masinad ja mehaanilised seadmed; nende osad” on rubriik 8471 pealkirjaga „Arvutid, nende plokid; optilised ning magnetriiderid, seadmed kodeeritud andmete kirjutamiseks andmekandjatele, mujal nimetamata seadmed nende andmete töötlemiseks” ning alamrubriik 8471 60 40 „printerid”. Samas on ka rubriik 8473 pealkirjaga „Osad ja tarvikud (v.a katted, kandekastid jms), mida kasutatakse üksnes või peamiselt rubriikide 8469–8472 seadmete juures” ja alamrubriik 8473 30 90 „muud”.

6 KN-i esimese osa I jao A osas olevates klassifitseerimise üldreeglites on ette nähtud:

„Kaupade klassifitseerimine toimub järgmiste põhimõtete kohaselt.

1. Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.

2. a) [...]

b) Iga viidet rubriigis mingile materjalile või ainele tuleb vaadelda kehtivana ka selle materjali või aine segu või ühendi kohta teiste materjalide või ainetega. Mis tahes viidet mingist materjalist või ainest kaubale tuleb vaadelda viitena kaupadele, mis täielikult või osaliselt koosnevad sellest materjalist või ainest. Rohkem kui ühest materjalist või ainest koosnevaid kaupu klassifitseeritakse reegli 3 kohaselt.

3. Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:

a) kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;

b) segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;

[...]”.

HS-i selgitavad märkused

7 14. juuni 1983. aasta rahvusvahelise konventsiooni artikli 6 lõike 1 kohaselt moodustatakse Tollikoostöö Nõukogu raames komitee, mida nimetatakse „harmoneeritud süsteemi komiteeks” ning mis koosneb kõigi konventsiooniosaliste esindajatest. Eelkõige on komitee ülesandeks teha ettepanekuid nimetatud konventsiooni muutmiseks ning töötada HS-i tõlgendamiseks välja selgitavaid märkusi, arvamusi klassifitseerimise kohta ning muid arvamusi.

8 HS-i üldreegli 3.b selgituse VIII kohaselt võib „[p]õhiomadusi määrav tegur […] varieeruda sõltuvalt kauba liigist. Seda võib määrata näiteks materjal või komponendi olemus, maht, kogus, mass või väärtus ehk lähtuda koostismaterjali osast kauba kasutamisel”.

Põhikohtuasi ja eelotsuse küsimus

9 Euroopa Kohus otsustas 7. veebruari 2002. aasta kohtuotsuses C‑276/00: Turbon International (EKL 2002, lk I‑1389), et määruse nr 2658/87 I lisa, muudetud määrusega nr 1734/96, tuleb tõlgendada nii, et selline sisseehitatud trükipeata tindikassett, mis koosneb plastikust kestast, vahtmaterjalist, metallsõelast, tihenditest, kaitseribast, sildist, tindist ja pakkematerjalist ning mida nii kasseti kui tindi seisukohalt saab kasutada vaid tindiprinteriga Epson Stylus Colour samade omadustega printeris, tuleb klassifitseerida KN-i alamrubriiki 3215 90 80.

10 Eelotsusetaotlusest nähtub, et pärast mainitud kohtuotsust vaidlustas Turbon International eelotsusetaotluse esitanud kohtus kõnealuse kohtuotsuse punktis 30 oleva Euroopa Kohtu põhjenduse, mille kohaselt ei sõltu printeri elektrooniline ja mehaaniline funktsioneerimine sellest, kas põhikohtuasjas käsitletav tindikassett on paigaldatud või mitte. Turbon International rõhutab, et selline arvamus on faktiliselt ebatäpne ja Euroopa Kohus on sellest lähtudes ekslikult järeldanud, et põhikohtuasjas käsitletavat tindikassetti ei saa kvalifitseerida printeri „osana” KN-i rubriigi 8473 tähenduses.

11 Tõendite läbivaatamise raames lasi eelotsusetaotluse esitanud kohus esitleda printeri Epson Stylus Color funktsioneerimist erinevates olukordades.

12 Eelotsusetaotluse esitanud kohtu arvates kinnitas see demonstratsioon Turbon International’i ütlusi, nimelt, et kui printer on ühendatud personaalarvutiga ja kui printeris puudub kassett või on vaid üks kassett, ei reageeri printer arvutist antud printimiskäsule. Andmeid ei kanta arvutist üle printerisse ja trükipea ei liigu ühest servast teise. Samuti ei haara printer poognat. Printer ei anna n-ö ühtki elumärki.

13 Eelotsusetaotluse esitanud kohus lisab, et seevastu siis, kui on paigaldatud kassett – olgu see siis täis või tühi –, printer käivitub, st sooritab sisemise mehaanilise toimingu, mille eesmärk on kõrvaldada seadme trükipea ja toitesüsteemi paigaldatud kasseti vahelt sinna jäänud õhk. Andmed edastatakse arvutist printerisse ja trükipea hakkab liikuma. Printer haarab poogna isegi siis, kui kasutatakse tühja kassetti, kuid erinevalt sellest, kui kasutatakse täis kassetti, väljub printerist loomulikult tühi poogen.

14 Neid tulemusi arvestades küsib eelotsusetaotluse esitanud kohus, kas asjaomaseid tindikassette ei peaks määratlema printeri „osana” ja seega klassifitseerima need KN-i rubriiki 8473.

15 Kuna Hessisches Finanzgericht leidis, et menetluses oleva vaidluse lahendamine sõltub rubriikide 3215 ja 8473 tõlgendamisest, otsustas ta menetluse peatada ja esitada Euroopa Kohtule järgmise eelotsuse küsimuse:

„Kas vastupidi Euroopa Kohtu [eespool viidatud] kohtuotsusele [Turbon International], mille kohaselt tuleb määruse (EMÜ) nr 2658/87 [...] I lisa, muudetud määrusega (EÜ) nr 1734/96 [...], tõlgendada nii, et selline sisseehitatud trükipeata tindikassett, mis koosneb plastikust kestast, vahtmaterjalist, metallsõelast, tihenditest, kaitseribast, sildist, tindist ja pakkematerjalist ning mida nii kasseti kui tindi seisukohalt saab kasutada vaid printeris, millel on samad omadused kui tindiprinteril Epson Stylus Color, tuleb klassifitseerida [KN-i] alamrubriiki 3215 90 80, ei peaks kirjeldatud tindikasseti tegelikult klassifitseerima printeri osa või tarvikuna [KN-i] rubriiki 8473, kuna printeri mehaaniline ja elektrooniline funktsioneerimine sõltub sellise kassetti olemasolust?”

Eelotsuse küsimus

16 Väljakujunenud kohtupraktikast tuleneb, et õiguskindluse ja kontrolli hõlbustamise huvides tuleb kaupade tariifsel klassifitseerimisel määrava tingimusena üldiselt uurida nende kaupade KN-i rubriigi sõnastusega määratletud objektiivseid omadusi ja tunnuseid. Komisjoni poolt välja töötatud KN-i selgitavad märkused ja Maailma Tolliorganisatsiooni poolt välja töötatud HS-i selgitavad märkused aitavad oluliselt kaasa erinevate tariifirubriikide tõlgendamisele, kuigi need pole õiguslikult siduvad (vt Euroopa Kohtu 13. juuli 2006. aasta otsus kohtuasjas C‑14/05: Anagram International, kohtulahendite kogumikus veel avaldamata, punkt 20).

17 Samuti tuleneb Euroopa Kohtu väljakujunenud praktikast, et sõna „osa” KN-i rubriigi 8473 tähenduses eeldab sellise terviku olemasolu, mille funktsioneerimise seisukohalt on see osa hädavajalik (19. oktoobri 2000. aasta otsus kohtuasjas C‑339/98: Peacock, EKL 2000, lk I‑8947, punkt 21).

18 Käesoleval juhul on eelotsusetaotluse esitanud kohtu poolt kohtuasja asjaolude kohta esitatud andmete põhjal ilmne, et kassett ise on printeri funktsioneerimiseks hädavajalik. Seega võib seda määratleda „osana” ja seetõttu klassifitseerida KN-i alamrubriiki 8473 30 90.

19 Siiski ei saa kassetis olevat tinti määratleda printeri osana, nagu on märkinud kohtujurist oma ettepaneku punktides 72 ja 74. Selline tindikassett nagu see, mida käsitletakse põhikohtuasjas, koosneb kahest osast, mida kumbagi saab klassifitseerida ainult ühte alamrubriiki, st kas KN-i alamrubriiki 3215 90 80 või 8473 30 90, kuid kumbki neist alamrubriikidest ei hõlma kaupa kui tervikut.

20 Kuna vaidlusalune toode koosneb erinevatest materjalidest ja kuna kumbki eespool viidatud alamrubriik ei kirjelda kaupa teisest täpsemalt, siis on üldreegel 3.b ainus säte, millele toote klassifitseerimise seisukohalt võib tugineda (vt selle kohta 21. juuni 1988. aasta otsus kohtuasjas C‑253/87: Sportex, EKL 1988, lk 3351, punkt 7).

21 Selle üldreegli kohaselt peab selleks, et toodet tariifselt klassifitseerida, tegema kindlaks, milline selle toote koostisosa määrab toote põhiomadused; seda saab kindlaks teha uurides, kas toode säilitab iseloomulikud põhiomadused, kui üks või teine koostisosa puudub (eespool viidatud kohtuotsus Sportex, punkt 8; vt selle kohta ka 10. mai 2001. aasta otsus kohtuasjas C‑288/99: VauDe Sport, EKL 2001, lk I‑3683, punkt 25, ja eespool viidatud kohtuotsus Turbon International, punkt 26).

22 Nagu näeb ette HS-i üldreegli 3.b selgitus VIII, võib kauba põhiomadusi määrav tegur kauba liigist lähtuvalt sõltuda samuti näiteks materjali või komponendi olemusest, mahust, kogusest, massist, väärtusest või lähtuda koostismaterjali osast kauba kasutamisel.

23 Kui selline tindikassett, nagu see, mida käsitletakse põhikohtuasjas, on konstrueeritud nii, et ilma selle kassetita printer ei tööta, nähtub sellest, et kassetis olev tint on kõnealuse kauba kasutamise seisukohalt peamise tähtsusega. Tindikassett paigaldatakse printerisse mitte selleks, et printer töötaks, vaid just nimelt printeri varustamiseks tindiga. Sellest tuleneb, et tinti tuleb pidada sellise tindikasseti, nagu see, mida käsitletakse põhikohtuasjas, põhiomadusi määravaks.

24 Seda tõlgendust ei sea kahtluse alla põhikohtuasja hageja argument, et sisseehitatud trükipeaga tindikassetid klassifitseeritakse KN-i rubriiki 8473. Sellised tindikassetid on valmistatud teistsugustest materjalidest kui põhikohtuasjas käsitletavad tindikassetid, nii et esimesena mainitud kassettide tariifne klassifikatsioon ei mõjuta tingimata teisena mainitute tariifset klassifikatsiooni.

25 Seega tuleb esitatud küsimusele vastata, et määruse nr 2658/87 I lisa, muudetud määrusega nr 1734/96, tuleb tõlgendada nii, et selline sisseehitatud trükipeata tindikassett, mis koosneb plastikust kestast, vahtmaterjalist, metallsõelast, tihenditest, kaitseribast, sildist, tindist ja pakkematerjalist ning mida nii kasseti kui tindi seisukohalt saab kasutada vaid tindiprinteriga Epson Stylus Colour samade omadustega printeris, tuleb klassifitseerida KN-i alamrubriiki 3215 90 80.

Kohtukulud

26 Et põhikohtuasja poolte jaoks on käesolev menetlus eelotsusetaotluse esitanud kohtus poolelioleva asja üks staadium, otsustab kohtukulude jaotuse siseriiklik kohus. Euroopa Kohtule märkuste esitamisega seotud kulusid, v.a poolte kohtukulud, ei hüvitata.

Esitatud põhjendustest lähtudes Euroopa Kohus (teine koda) otsustab:

Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisa, muudetud komisjoni 9. septembri 1996. aasta määrusega (EÜ) nr 1734/96, tuleb tõlgendada nii, et selline sisseehitatud trükipeata tindikassett, mis koosneb plastikust kestast, vahtmaterjalist, metallsõelast, tihenditest, kaitseribast, sildist, tindist ja pakkematerjalist ning mida nii kasseti kui tindi seisukohalt saab kasutada vaid tindiprinteriga Epson Stylus Colour samade omadustega printeris, tuleb klassifitseerida kombineeritud nomenklatuuri alamrubriiki 3215 90 80.

Allkirjad